b'\n_START_ARTICLE_\nTranzitul lui Venus din 1882\n_START_PARAGRAPH_\nTranzitul lui Venus din 1882 a fost al doilea tranzit al planetei din secolul al XIX-lea, la opt ani dup\xc4\x83 primul tranzit, care s-a produs \xc3\xaen 1874. Ca \xc8\x99i tranziturile produse \xc3\xaen 1761 \xc8\x99i 1769,  \xc3\xaen secolul precedent, aceste dou\xc4\x83 tranzituri au dat loc unor numeroase observa\xc8\x9bii \xc3\xaen jurul globului, cu scopul m\xc4\x83sur\xc4\x83rii precise a valorii unit\xc4\x83\xc8\x9bii astronomice, distan\xc8\x9ba dintre Terra \xc8\x99i Soare. _NEWLINE_De la tranzitul din 1882 au trecut 136 ani, 36 zile\n_START_SECTION_\nIstoric\n_START_PARAGRAPH_\nLucr\xc4\x83rile lui James Gregory \xc3\xaen 1663 \xc8\x99i Edmond Halley \xc3\xaen 1691 \xc8\x99i 1716 au ar\xc4\x83tat c\xc4\x83 este posibil\xc4\x83 m\xc4\x83surarea distan\xc8\x9bei dintre P\xc4\x83m\xc3\xa2nt \xc8\x99i Soare mul\xc8\x9bumit\xc4\x83 numeroaselor observa\xc8\x9bii ale unui tranzit \xc3\xaen puncte suficient de distan\xc8\x9bate de pe suprafa\xc8\x9ba globului, prin m\xc4\x83surarea paralaxei solare. Tranziturile lui Venus din 1761 \xc8\x99i 1769 au dat loc unei multitudini de observa\xc8\x9bii \xc8\x99i au permis ob\xc8\x9binerea unei valori a unit\xc4\x83\xc8\x9bii astronomice relativ precise._NEWLINE_Tranziturile din 1874 \xc8\x99i 1882 au oferit ocazia s\xc4\x83 se precizese aceast\xc4\x83 valoare. Numeroase expedi\xc8\x9bii, din mai multe \xc8\x9b\xc4\x83ri (dintre care 10 expedi\xc8\x9bii franceze \xc8\x99i 8 expedi\xc8\x9bii britanice), au fost trimise \xc3\xaen toate zonele posibile de observa\xc8\x9bie._NEWLINE_Cu ocazia tranzitului, compozitorul american John Philip Sousa a compus mar\xc8\x99ul Transit of Venus._NEWLINE_\xc3\x8en 1890, astronomul american Simon Newcomb a verificat datele celor patru ultime tranzituri \xc8\x99i a calculat pentru paralaxa solar\xc4\x83 o valoare de 8,79 secunde de arc, conduc\xc3\xa2nd la o valoare a unit\xc4\x83\xc8\x9bii astronomice de 149,9 \xc2\xb1 0,31\xc2\xa0de milioane de kilometri._NEWLINE_Tranzitul din 1882 a fost ultimul care a avut un interes \xc8\x99tiin\xc8\x9bific substan\xc8\x9bial: tehnicile moderne care utilizeaz\xc4\x83 sonde spa\xc8\x9biale \xc8\x99i telemetrie radar permit calcularea valorii unit\xc4\x83\xc8\x9bii astronomice cu o precizie de 30\xc2\xa0m \xc8\x99i fac \xc3\xaenvechit\xc4\x83 / dep\xc4\x83\xc8\x99it\xc4\x83 metoda paralaxelor \xc3\xaen acest cadru.'